Nuuskommentaar: SAUK: Wat doen ons nou?Hlaudi Motsoeneng Foto: news.iafrica.com Dit is ou nuus dat dinge by die SAUK ŉ breekspul afgegee het. Die feit dat die SAUK ŉ “soewereine reg” vir homself geskep het wat nie met basiese regsbeginsels, soos natuurlike geregtigheid en versoenbaarheid met die grondwet ooreenstem nie, beteken ook dat sake nie gelate so aanvaar kan word nie. Dat alle beginsels van gesonde regspraktyk in die stof bly lê, roep ook om ingryping. Die grootste gemors is egter as die komende munisipale verkiesing, weens die SAUK se optrede, nie as vry en regverdig beskou kan word nie. Maar wat kan daaraan gedoen word? Hierdie vrae kan nie so maklik beantwoord word nie. Die groot kwessie is egter of dinge reggestel gaan word. Indien nie, is dit ŉ uitgemaakte saak dat drasties opgetree moet word en die bestaande regsaksies opgeskerp moet word om enersyds ŉ regruk te eis, maar tweedens te voorkom dat onskuldiges die slagoffers word. Sekere protesaksies is impakloos en selfs selfskadelik. Die uwe maak dit duidelik geen nuus van die Suid-Afrikaanse Nasionale Ruimte-agentskap word in Ruimtenuus of enige ander beriggewing gebruik nie, weens SANSA se besluit om Afrikaans “uit die grondwet te steel” en net in Engels, Zoeloe en Pedi te kommunikeer. Maar ontlok hierdie protes enige reaksie en wie ly daardeur skade? Gaan Max se onttrekking van deelname aan enige SAUK-program enige jota of titel verskil maak? Dit is wonderlike nuus dat soveel geld reeds ingesamel is om die afgedankte werknemers (hulle is op die oog af sonder verhoor afgedank omdat hul reg om te verskil, “afgeskaf” is), van lewensmiddels te voorsien. Dit sal egter tog goed wees as die regsvergrype baie vinnig deur regsaksies ongedaan gemaak kan word. Dit is egter moeilik om te sien hoe ŉ groot organisasie soos die SAUK, met ŉ enorme topbestuur (met blykbaar min gedelegeerde of oorspronklike gesag) en waardeur die tentakels van verderf reeds stewig geanker is, oornag reggeruk kan word. Die ANC se bontpratery oor die saak en skynbare vasbeslotenheid om eers na die verkiesing iets daaraan te doen, help ook nie om die chaos op te klaar nie. Die kiesers kan en behoort die ANC in die komende verkiesing hard te straf vir sy aandeel daarin om die land van ŉ belangrike deel van sy demokrasie te stroop. Dit sluit hierby aan dat die SAUK nou lustig ploeg deur die Afrikaanse segmente wat ingestel is en hopelik nog is, om ŉ diens van uitnemendheid aan luisteraars en kykers te bied. Ja, daar is klein jakkalsies soos Beiere, wat in ŉ Afrikaanse nuusbulletin Bavaria word, of Algeryne wat kort-kort Algeriërs word. Dit is sake wat reggestel moet word, maar as die Afrikaanse komponente van hul reg tot uitnemendheid gestroop word, sal enige poging om Afrikaans self op ŉ aanvaarbare standaard te hou, vrugteloos wees. Intussen is dit noodsaaklik dat Motsoeneng en sy g*tkruipers helder en duidelik weet Afrikaans leen hom nie uit tot onregte en ŉ verlaging van standaarde nie. Ruk julle nou reg, of dra die gevolge.